SKRIFTLIG FORESPØRGSEL E-1498/00

af Hiltrud Breyer (Verts/ALE) til Kommissionen

(12. maj 2000)

Om: Foderforsøg med genetisk manipulerede planter

Virksomheder, som markedsfører genetisk modificerede frø, planter eller produkter, skal kunne godtgøre, at disse er uskadelige. I dette øjemed gennemføres der bl.a. foderforsøg med anvendelse af dyr. Også i grundforskningen finder sådanne eksperimenter sted.

Det er for det første uklart, i hvilken udstrækning resultaterne af disse forsøg også har gyldighed for mennesker, og for det andet kan det frygtes, at forsøgene kan forårsage smerter, lidelse og skader hos dyrene. Man kender et forsøg fra Det Forenede Kongerige, hvor rotter blev fodret med genteknisk manipulerede kartofler. Der optrådte hos rotterne skader i hjerne, milt, tarm, nyrer og i immunsystemet (meddelelse fra dpa af 8. marts 1999).

1. Hvor mange forsøg med foder er der blevet gennemført i EU siden 1995?

2. Hvilke dyrearter indgik i forsøgene?

3. Hvor mange dyr blev der anvendt i alt (fordelt på art)?

4. Hvilke genteknisk modificerede planter, frø og heraf afledte produkter anvendtes til foder til hvilke dyrearter?

5. Hvad var resultaterne af dyreforsøgene?

6. Hvilke konsekvenser blev der draget af resultaterne?

7. Har man ud over det nævnte tilfælde fra Det Forenede Kongerige kendskab til andre tilfælde, hvor dyr har været udsat for betydelige smerter, lidelser og skader?

8. Findes der i EU lovbestemmelser, hvori der stilles krav om gennemførelse af sådanne foderforsøg?

a) Hvilke bestemmelser er der i bekræftende fald tale om?

b) Foreligger der i benægtende fald planer om indførelse af sådanne bestemmelser?

9. Blev de pågældende eksperimenter gennemført af kommercielle foretagender, statslige forskningsinstitutter eller private forskningsinstitutter?

Svar afgivet på Kommissionens vegne af Margot Wallström

(7. september 2000)

Markedsføring af genetisk modificerede organismer (GMO) sker i henhold til bestemmelserne i afsnit C i direktiv 90/220/EØF om udsætning i miljøet af genetisk modificerede organismer(1). Direktivets anvendelsesområde omfatter markedsføring af GMO til anvendelse i dyrefoder, men efter indførelse af Parlamentets og Rådets forordning (EF) nr. 258/97 om nye levnedsmidler og nye levnedsmiddelingredienser(2) omfatter det ikke længere anvendelse af GMO i levnedsmidler.

Ansøgning om markedsføringstilladelse i henhold til direktiv 90/220/EØF kræver som en forudsætning en omfattende vurdering af farer for menneskers sundhed og miljøet. Formålet med at foretage risikovurdering fra tilfælde til tilfælde er, at identificere og vurdere GMO's potentielle negative virkninger for menneskers sundhed og miljøet på grund af markedsføring af den pågældende GMO. Direktiv 90/220/EØF specificerer ikke, at risikovurderingen skal omfatte undersøgelser af dyrefoder. Ansøgninger om godkendelse af GMO til anvendelse i levnedsmidler eller dyrefoder indeholder dog sandsynligvis sådanne undersøgelser eller henviser til sådanne undersøgelser for at vise, at der ikke foreligger farer for menneskers eller dyrs sundhed.

Der er blevet udstedt otte tilladelser af genetisk modificerede afgrøder til anvendelse i dyrefoder i henhold til artikel 90/220/EØF. To af disse tilladelser blev udstedt før indførelsen af forordningen om nye levnedsmidler og inkluderer også anvendelse i levnedsmidler. De otte tilladelser omfatter en sojabønneserie, fire majsserier og tre rapsserier og tilladelsesansøgningerne indeholdt eller henviste til undersøgelser om dyrefoder som led i risikovurderingen.

De relevante videnskabelige udvalg skal vurdere meddelelser og afgive udtalelser, hvis medlemsstaterne rejser indsigelser til disse ansøgninger. Det videnskabelige udvalg om planter har udstedt et vejledende dokument(3) for at gøre det lettere for indgivere af ansøgninger at udarbejde dokumentation om GMO-planter, som skal vurderes af udvalget. Dokumentet berører sikkerhedsaspekter forbundet med både levnedsmidler og foder og foreslår, at det er ønskeligt at foderundersøgelser vedrørende GM-planter eller biprodukter fra GM-kilder udføres på de dyr, de er beregnet til, hvor dette er muligt. Det fastslår også, at hvis data ekstrapoleres med henblik på mennesker, bør undersøgelser med rotter og andre forsøgsdyr indgå i ansøgningen.

Direktiv 86/609/EØF fastsætter tilnærmelse af medlemsstaternes love og administrative bestemmelser om beskyttelse af dyr, der anvendes til forsøg og andre videnskabelige formål(4). Bestemmelserne i direktivet fastsætter dog ikke, hvilke typer tests, der skal udføres i medlemsstaterne, eller kræver, at medlemsstaterne skal aflægge rapport om sådanne forsøg i de detaljer, der er nødvendige for at kunne besvare det ærede medlems spørgsmål 1, 2, 3 og 8.

Et af forskningsprojekterne involverede anvendelse af små pattedyr med henblik på at vurdere en transgenetisk tomatlinjes sikkerhed med støtte fra AIR (Agro-Industrial Research Programme) 1990-1994, kontrakt nr. AIR3-CT94-2311. Der blev ikke konstateret negative påvirkninger af pattedyrenes sundhed. Til orientering sendes en beskrivelse af dette projekt direkte til det ærede medlem og til Parlamentets generalsekretariat. Kontrahenten for dette projekt var RIKILT-DLO i Nederlandene. En rapport om demonstrationsprogrammet vedrørende levnedsmiddelsikkerhedsvurdering fra økonomiministeriet i Nederlandene sendes også til det ærede medlem og til Europa-Parlamentets sekretariat.

(1) EFT L 117 af 8.5.1990.

(2) EFT L 43 af 14.2.1997.

(3) SCP/GMO/103-endelig udg.: 18. januar 1999.

(4) EFT L 358 af 23.12.1986.